Á Alþingi Íslendinga síðastliðið vor var samþykkt þingsályktunartillaga um skipulagða leit eða skimun eftir krabbameini í ristli og endaþarmi , sem hefja skal árið 2008 . Ítarleg greinargerð fylgir þingsályktunartillögunni , þar sem rakinn er hinn vísindalegi bakgrunnur sem styður tillöguna . Lengi hefur verið deilt um árangur slíkrar leitar og hvaða leitaraðferðum best er að beita . Aðeins ein aðferð hefur verið skoðuð í stórum samanburðarrannsóknum ( með þátttöku 240 þúsund einstaklinga ) , en það er athugun á blóði í hægðum ( FOBT ) og síðan alristilspeglun ( colonoscopy ) fyrir þá einstaklinga þar sem blóð finnst . Sýnt hefur verið fram á lækkun í dánartíðni ( mortality ) í 20 - 25% tilfella þar sem þessari aðferð er beitt . Niðurstöðurnar hafa leitt til þess að í mörgum löndum Evrópu hefur skimun hafist , bæði með skipulögðum og óskipulögðum hætti og mismunandi rannsóknaraðferðum . Leitað er að nákvæmari skimunaraðferðum . Alristilspeglun er væntanlega nákvæmasta rannsóknaraðferðin og ef eitthvað finnst , til dæmis kirtilæxli ( adenomatous polyp ) sem er forstig flestra illkynja meina í ristli , má fjarlægja það í leiðinni . Hér skortir hins vegar vandaðar samanburðarrannsóknir , alristilspeglun til stuðnings sem skimunaraðferð . Mikilvægt er að hefja skipulagða leit eða skimun eftir þessu krabbameini . Einnig er mikilvægt að halda áfram að leita betri leiða til þess að auðvelda greiningu og meðferð . Íslendingar eiga að vera þátttakendur í slíku starfi , enda er ályktunin , um skimun eftir krabbameini í ristli og endaþarmi sem hér fer á eftir , vitnisburður um samstöðu fagfélaga og annarra aðila í baráttunni gegn þessum illvíga sjúkdómi .